Polisieman dood, nog een gewond toe verdagtes losbrandArgieffoto ŉ Polisiekonstabel is doodgeskiet en ŉ sersant gewond toe hulle Donderdagaand na die toneel van ŉ gewapende rooftog in Port Elizabeth uitgeroep is. Kapt. Sandra Janse van Rensburg, woordvoerder van die polisie, het gesê die twee beamptes is omstreeks 23:00 na PE Ice Cream in Patersonweg in Noordeinde. Volgens haar is die beamptes deur die opsigter by die hek ontmoet. “Voordat hulle daar aangekom het, is die veiligheidswag deur twee mans wat die perseel binnegekom het met ŉ vuurwapen aangehou. Hy is na ŉ waghuisie geneem en daar vasgebind. Een van die verdagtes het per ongeluk die alarm geaktiveer en dit het die opsigter na die perseel ontbied,” het Janse Van Rensburg gesê. Volgens haar is die opsigter ook met ŉ vuurwapen aangehou en na die waghuisie geneem. Die polisie het ŉ paar minute ná die opsigter by die toneel opgedaag. “Die verdagtes het die opsigter gedreig en hom opdrag gegee om die polisie weg te stuur. Terwyl hy besig was om met die polisiebeamptes te praat het een van die gewapende mans uitgekom en op die polisie losgebrand,” het Janse Van Rensburg gesê. Volgens haar is konst. Caroline Mjandana (38) noodlottig in haar nek gewond en die bestuurder van die voertuig, sers. Anele France (43), in die regteroor geskiet. France is tans in ŉ stabiele toestand in die hospitaal. Albei polisiebeamptes se vuurwapens is gesteel. Die polisie ondersoek sake van moord en poging tot moord. Lt.genl. Liziwe Ntshinga, provinsiale polisiekommissaris, het sy medelye met Mjandana se naasbestaandes betuig en haar gewonde kollega ŉ spoedige beterskap toegewens. “Ons kan julle verseker die polisie sal nie rus totdat die oortreders aan die pen ry nie. Ons kan nie stilbly as dié wat hul lewens waag om ons te beskerm vermoor word nie,” het Ntshinga gesê. Enigiemand met inligting oor die voorval kan lt.kol Mayi by 082 697 5914 bel.